《帅参宴客於蓬莱阁林参议有诗次韵呈府公》
宋代·喻良能

久以嘉谋赞迩英，暂分东淛慰苍生。
闲携僚吏挥金盏，更遣娉婷吹玉笙。
霖雨千岩垂欲作，孤舟野水未妨横。
匪因衮绣归黄合，还念知章在四明。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。